b'\n_START_ARTICLE_\nRemigijus Treigys\n_START_PARAGRAPH_\nRemigijus Treigys (g. 1961 m. bir\xc5\xbeelio 26 d. Kaune) \xe2\x80\x93 lietuvi\xc5\xb3 fotografijos menininkas, Lietuvos fotomeninink\xc5\xb3 s\xc4\x85jungos narys, Klaip\xc4\x97dos apskrities dailinink\xc5\xb3 s\xc4\x85jungos narys, K\xc5\xabr\xc4\x97j\xc5\xb3 s\xc4\x85jungos narys, Vilniaus dail\xc4\x97s akademijos Klaip\xc4\x97dos fakulteto d\xc4\x97stytojas, Klaip\xc4\x97dos miesto kult\xc5\xabros magistras. Gyvena Klaip\xc4\x97doje.\n_START_SECTION_\nBiografija\n_START_PARAGRAPH_\nR. Treigys gim\xc4\x97 1961 m. bir\xc5\xbeelio 26 d. Kaune. 1968 m. prad\xc4\x97jo mokytis Prien\xc5\xb3 rajono \xc5\xa0ilavoto pradin\xc4\x97je mokykloje. 1976 m. baig\xc4\x97 Klaip\xc4\x97dos rajono Agluon\xc4\x97n\xc5\xb3 a\xc5\xa1tuonmet\xc4\x99 mokykl\xc4\x85. 1979 m. baig\xc4\x97 Klaip\xc4\x97dos rajono Priekul\xc4\x97s vidurin\xc4\x99 mokykl\xc4\x85. 1987 m. baig\xc4\x97 studijas Lietuvos dail\xc4\x97s instituto (dabar Vilniaus dail\xc4\x97s akademija) Klaip\xc4\x97dos vizualinio dizaino katedroje. _NEWLINE_1990\xe2\x80\x931995 m. buvo Klaip\xc4\x97dos meninink\xc5\xb3 grup\xc4\x97s DOOOOORIS narys. 1991 m. gavo Lietuvos Respublikos kult\xc5\xabros ir \xc5\xa1vietimo ministerijos premij\xc4\x85 jauniesiems menininkams. Nuo 2000 m. dalyvavo TTL (Gintautas Trimakas, Remigijus Treigys, Alvydas Lukys) grup\xc4\x97s veikloje. Nuo 2003 m. ne kart\xc4\x85 skirtos Lietuvos Respublikos Kult\xc5\xabros ministerijos valstybin\xc4\x97s stipendijos. 2005\xe2\x80\x932009 m. Lietuvos fotomeninink\xc5\xb3 s\xc4\x85jungos Klaip\xc4\x97dos skyriaus pirmininkas. 2006 m. u\xc5\xbe k\xc5\xabrybinius ir organizacinius pasiekimus gavo Lietuvos fotomeninink\xc5\xb3 s\xc4\x85jungos premij\xc4\x85. 2005 m. skirta CEC Arts Link (JAV) stipendija. 2015 m. tarptautin\xc4\x97je meno mug\xc4\x97je ART Vilnius 2015 u\xc5\xbe personalin\xc4\x99 autoriaus ekspozicij\xc4\x85 Vilniaus Prospekto galerija gavo geriausios galerijos diplom\xc4\x85. 2018-2019 m. skirta Klaip\xc4\x97dos savivaldyb\xc4\x97s stipendija menininkams._NEWLINE_Dalyvavo k\xc5\xabrybin\xc4\x97se studijose: 2000 m. Pro Artibus meno centre Ekenese (Suomija), 2004 m. Robert Bosch kult\xc5\xabros fondo k\xc5\xabrybin\xc4\x97 studija Berlyne, 2008 m. Kunst:raum sylt quelle fondo rezidencija Zilto saloje (Vokietija), 2009 m. KLEE rezidencija \xc5\xa0verino meninink\xc5\xb3 k\xc5\xabrybos namuose (Vokietija), 2010 m. Graco tarptautiniuose autori\xc5\xb3 namuose (Austrija), 2014 m. k\xc5\xabrybin\xc4\x97 studija Close Stranger, Kaliningrade (Karaliau\xc4\x8dius) (Rusija)._NEWLINE_2018 m. u\xc5\xbe i\xc5\xa1skirtinius nuopelnus miesto kult\xc5\xabrai suteiktas Klaip\xc4\x97dos miesto kult\xc5\xabros magistro vardas.\n_START_SECTION_\nK\xc5\xabryba\n_START_PARAGRAPH_\nSureng\xc4\x97  daugiau negu 48 personalines parodas Lietuvoje bei u\xc5\xbesienyje ir dalyvavo daugiau nei 75 grupin\xc4\x97se parodose Lietuvoje ir u\xc5\xbesienyje._NEWLINE_\xe2\x80\x9eRemigijaus Treigio fotografijos mums jau pa\xc5\xbe\xc4\xafstamos ir su niekuo kitu nesupainiojamos. Beveik tu\xc5\xa1\xc4\x8dias peiza\xc5\xbeas, kuriame \xe2\x80\x93 tik vos \xc4\xaf\xc5\xbei\xc5\xabrima riba, skirianti j\xc5\xabr\xc4\x85, dang\xc5\xb3, sm\xc4\x97l\xc4\xaf; vieni\xc5\xa1as pastatas ir migloje nykstanti plok\xc5\xa1\xc4\x8dio peiza\xc5\xbeo erdv\xc4\x97; negyvos lang\xc5\xb3 ertm\xc4\x97s tamsaus pastato sienoje; u\xc5\xbedangstyti ar tamsoje pasl\xc4\x97pti daiktai tu\xc5\xa1\xc4\x8dio kambario prietemoje; ir balt\xc5\xb3 \xc5\xa1iuk\xc5\xa1li\xc5\xb3, dulkeli\xc5\xb3, \xc4\xafbr\xc4\x97\xc5\xbeim\xc5\xb3 kosmosas, dar labiau pabr\xc4\x97\xc5\xbeiantis vaizdo ramyb\xc4\x99 ir tams\xc4\x85 \xe2\x80\x93 tai jo skiriamieji \xc5\xbeenklai. Jo \xc5\xbevilgsniui bet koks objektas \xe2\x80\x93 paprastas, nereik\xc5\xa1mingas, kasdieni\xc5\xa1kas \xe2\x80\x93 tampa sav\xc4\x99s pa\xc5\xbeinimo ir b\xc5\xabties apm\xc4\x85stymo instrumentu, o tokia veikla reikalauja \xc5\xa1iek tiek ilgesnio, nei trunka viena fotografijos akimirka, laiko"...    Agn\xc4\x97 Naru\xc5\xa1yt\xc4\x97_NEWLINE_2014 m. Lietuvos fotomeninink\xc5\xb3 s\xc4\x85jungos fotografijos fondas i\xc5\xa1leido monografij\xc4\x85 \xe2\x80\x9eRemigijus Treigys. Fotografijos 1987\xe2\x80\x932012\xe2\x80\x9c. I\xc5\xa1pl\xc4\x97stinis fotografij\xc5\xb3 albumas yra daugiasluoksnis projektas, apimantis pla\xc4\x8di\xc4\x85 menin\xc4\x97s problematikos amplitud\xc4\x99: nuo estetinio atvaizdo legitimacijos iki konceptuali\xc5\xb3 vaizdo suvokimo ir \xc5\xbeinios perskaitymo modeli\xc5\xb3. D\xc4\x97l k\xc5\xabriniuose aktualios vizualin\xc4\x97s rai\xc5\xa1kos ir konceptuali\xc5\xb3 prielaid\xc5\xb3 jungties autorius \xc4\xafsitvirtino meno kritikos lauke, j\xc4\xaf periodi\xc5\xa1kai pristato teorini\xc5\xb3 ir mokslini\xc5\xb3 leidini\xc5\xb3 puslapiuose, ta\xc4\x8diau visa k\xc5\xabryba dar nebuvo ap\xc5\xbevelgta viename autoriniame veikale.'